За што Бајо оде у хајдуке
0001    Књигу пише Пивљанине Бајо, 
0002    Те је шаље у приморје равно 
0003    А Турчину Ришњанину хаџу: 
0004    „Мож’ ли знати, Ришњанине хаџо! 
0005    „Мож’ ли знати и паметовати, 
0006    „Кад ја бијах морски џелебџија, 
0007    „А ти бјеше морски ђумругџија; 
0008    „Ја доћерах на море волове, 
0009    „А ти не шће на моје волове 
0010    „Узет’ ђумрук гроше на дукате, 
0011    „Него уђе у моје волове, 
0012    „Те изабра бољег и бољега, 
0013    „Укиде ми на мору цијену, 
0014    „Те сам тада љуто штетовао 
0015    „И своју сам кућу раскућио, 
0016    „Постао сам горски харамбаша? 
0017    „Данас имам тридесет хајдука, 
0018    „У Лимова мога и у мене; 
0019    „Већ ми сакуј токе тридестере 
0020    „Од чистога сребра каљенога, 
0021    „Тридест тока на тридест јунака; 
0022    „Мени сакуј и Лимову моме 
0023    „Двоје токе од сувога злата, 
0024    „Нек се знаде, ђе смо харамбаше. 
0025    „Ако ли ми то послати не ћеш, 
0026    „Изиђи ми на мејдан јуначки, 
0027    „Пак што коме Бог и срећа даде.” 
0028    Кад Турчину ситна књига дође, 
0029    И он виђе, шта му књига каже, 
0030    Ону гледа, Бају другу пише: 
0031    „Харамбаша, Пивљанине Бајо: 
0032    „Не дам теби токе тридестере, 
0033    „Од чистога сребра каљенога, 
0034    „Тридесет тока на тридест хајдука, 
0035    „И сувише теби и Лимову 
0036    „Двоје токе од сувога злата; 
0037    „Већ ти волим на мејдан изићи, 
0038    „Још ћу повест’ моју кадунџику, 
0039    „Ти поведи твоју влахињицу; 
0040    „Па ако ми Бог и срећа даде, 
0041    „Те добијем тебе на мејдану, 
0042    „Одвешћу ти твоју вјерну љубу; 
0043    „Ако л’ теби Бог и срећа даде, 
0044    „Те добијеш мене на мејдану, 
0045    „На част тебу моја кадунџика.

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 318-319.

Српске епске народне песме
Збирка народних песама Вук књига трећа
Песме о Баји Пивљанину